b'\n_START_ARTICLE_\nDopingas\n_START_PARAGRAPH_\nDopingas\xc2\xa0\xe2\x80\x93 chemin\xc4\x97s med\xc5\xbeiagos, laikinai sustiprinan\xc4\x8dios fizin\xc4\x99, psichin\xc4\x99 organizmo veikl\xc4\x85, \xc4\xafvairi\xc5\xb3 organizmo funkcij\xc5\xb3 stimuliantai. Dopingas sporte yra draud\xc5\xbeiamas. Pasaulyje dopingo kontrol\xc4\x99 vykdo Pasaulin\xc4\x97 antidopingo agent\xc5\xabra (WADA), Lietuvoje \xe2\x80\x93 V\xc5\xa1\xc4\xae Lietuvos antidopingo agent\xc5\xabra.\n_START_SECTION_\nTerapinio vartojimo i\xc5\xa1imtys\n_START_PARAGRAPH_\nNepaisant dopingo vartojimo draudimo sporte WADA nuo 2005 m. sausio 1 d. suteikia terapinio vartojimo i\xc5\xa1imtis (TVI), leid\xc5\xbeian\xc4\x8dias sportininkui vartoti vaistinius preparatus d\xc4\x97l gydytoj\xc5\xb3 diagnozuot\xc5\xb3 sveikatos sutrikim\xc5\xb3, kuri\xc5\xb3 vartojimas be leidimo b\xc5\xabt\xc5\xb3 laikomas dopingu._NEWLINE_Kai kurie atletai mano, kad tokia medicinin\xc4\x97 informacija tur\xc4\x97t\xc5\xb3 b\xc5\xabti vie\xc5\xa1ai prieinama, idant neb\xc5\xabt\xc5\xb3 piktnaud\xc5\xbeiaujama sistema, kiti klausia ar i\xc5\xa1vis turintiems sveikatos sutrikim\xc5\xb3 sportininkams galima dalyvauti var\xc5\xbeybose. Dar kiti pasisako u\xc5\xbe TVI teis\xc4\x99. Jie mano, kad atletai gal\xc4\x97t\xc5\xb3 tur\xc4\x97ti galimyb\xc4\x99 pa\xc5\xa1alinti sveikatos negalavimus kaip ir visi kiti paprasti \xc5\xbemon\xc4\x97s._NEWLINE_2016 m. Rusijos kompiuterini\xc5\xb3 \xc4\xafsilau\xc5\xbe\xc4\x97li\xc5\xb3 grup\xc4\x97 \xe2\x80\x9eFancy Bears\xe2\x80\x9c ne kart\xc4\x85 \xc4\xafsilau\xc5\xbe\xc4\x97 \xc4\xaf WADA duomen\xc5\xb3 baz\xc4\x99 ir pavog\xc4\x97 daug konfidenciali\xc5\xb3 duomen\xc5\xb3 apie sportinink\xc5\xb3 sveikat\xc4\x85. \xe2\x80\x9e2016 m. olimpiniai medalininkai reguliariai vartojo draud\xc5\xbeiamus preparatus, o tai pateisino sertifikatais, kad tai daroma gydymo tikslais. Kitais \xc5\xbeod\xc5\xbeiais tariant \xe2\x80\x93 jie gavo licencij\xc4\x85 vartoti doping\xc4\x85. Tai \xc4\xafrodymas, kad WADA ir JAV antidopingo agent\xc5\xabra yra korumpuotos\xe2\x80\x9c, \xe2\x80\x93 \xe2\x80\x9eFancy Bear\xe2\x80\x9c ra\xc5\xa1\xc4\x97 savo svetain\xc4\x97je. Manoma, kad tai buvo atsakas \xc4\xaf sistemingo dopingo vartojimo Rusijoje skandal\xc4\x85._NEWLINE_Po to i\xc5\xa1ai\xc5\xa1k\xc4\x97jo, kad nema\xc5\xbeai garsi\xc5\xb3 atlet\xc5\xb3 vartojo tokius vaistinius preparatus. Tarp j\xc5\xb3 Rafael Nadal, Mo Farah, Chris Froome, Serena Williams, Venus Williams ir kiti. Pavyzd\xc5\xbeiui, JAV gimanst\xc4\x97 Simon Biles laim\xc4\x97jusi keturis medalius pastarosiose olimpin\xc4\x97se \xc5\xbeaidyn\xc4\x97se vartojo vaistus (stimuliantus) d\xc4\x97l aktyvumo ir d\xc4\x97mesio sutrikimo (ADHD), pastarieji didina i\xc5\xa1tverm\xc4\x99 ir budrum\xc4\x85. 2015 m. toki\xc5\xb3 TVI d\xc4\x97l ADHD sutrikimo buvo i\xc5\xa1duodama daugiausia JAV i\xc5\xa1 vis\xc5\xb3 leistin\xc5\xb3 vaist\xc5\xb3. Vaistai (gliukokortikoidai) nuo astmos, kurie gali prailginti treniruo\xc4\x8di\xc5\xb3 laik\xc4\x85 ir paskatinti raumen\xc5\xb3 mas\xc4\x97s augim\xc4\x85, jeigu vartojami didel\xc4\x97mis doz\xc4\x97mis ir anabolinai agentai, kurie gali paskatinti raumen\xc5\xb3 mas\xc4\x97s augim\xc4\x85 taip pat buvo da\xc5\xbenai naudojami tarp JAV atlet\xc5\xb3.'